CELEX: 32014D0289
Language: sk
Date: 2014-05-15 00:00:00
Title: 2014/289/EÚ: Vykonávacie rozhodnutie Komisie z  15. mája 2014 , ktorým sa členským štátom povoľuje predĺžiť dočasné autorizácie udelené v prípade účinných látok pinoxaden a meptyldinokap [oznámené pod číslom C(2014) 3059]  Text s významom pre EHP

17.5.2014   
            
            
               SK
            
            
               Úradný vestník Európskej únie
            
            
               L 147/114
            
         VYKONÁVACIE ROZHODNUTIE KOMISIE
   z 15. mája 2014,
   ktorým sa členským štátom povoľuje predĺžiť dočasné autorizácie udelené v prípade účinných látok pinoxaden a meptyldinokap
   
      
         [oznámené pod číslom C(2014) 3059]
      
   
   (Text s významom pre EHP)
   
      (2014/289/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2), a najmä na jeho článok 80 ods. 1 písm. a),
   keďže:
   
               (1)
            
            
               V súlade s článkom 80 ods. 1 písm. a) nariadenia (ES) č. 1107/2009 sa smernica 91/414/EHS naďalej uplatňuje na účinné látky, v prípade ktorých sa prijalo rozhodnutie v súlade s článkom 6 ods. 3 smernice 91/414/EHS pred 14. júnom 2011.
            
         
               (2)
            
            
               V súlade s článkom 6 ods. 2 smernice 91/414/EHS bola Spojenému kráľovstvu v marci 2004 doručená od spoločnosti Syngenta Crop Protection AG žiadosť o zaradenie účinnej látky pinoxaden do prílohy I k smernici 91/414/EHS. Rozhodnutím Komisie 2005/459/ES (3) sa potvrdilo, že dokumentácia je úplná v tom zmysle, že v zásade spĺňa požiadavky na údaje a informácie stanovené v prílohách II a III k uvedenej smernici.
            
         
               (3)
            
            
               V súlade s článkom 6 ods. 2 smernice 91/414/EHS bola Spojenému kráľovstvu v auguste 2005 doručená od spoločnosti Dow Agrosciences žiadosť o zaradenie účinnej látky meptyldinokap do prílohy I k smernici 91/414/EHS. Rozhodnutím Komisie 2006/589/ES (4) sa potvrdilo, že dokumentácia je úplná v tom zmysle, že v zásade spĺňa požiadavky na údaje a informácie stanovené v prílohách II a III k uvedenej smernici.
            
         
               (4)
            
            
               Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby členské štáty mohli udeliť dočasné autorizácie na obdobie najviac troch rokov v súvislosti s prípravkami na ochranu rastlín s obsahom príslušných účinných látok, a to pri splnení podmienok stanovených v článku 8 ods. 1 smernice 91/414/EHS, a najmä podmienok týkajúcich sa podrobného posúdenia účinných látok a prípravkov na ochranu rastlín vzhľadom na požiadavky stanovené v uvedenej smernici.
            
         
               (5)
            
            
               Účinky týchto účinných látok na ľudské zdravie a na životné prostredie boli vyhodnotené v súlade s ustanoveniami článku 6 ods. 2 a 4 smernice 91/414/EHS, pokiaľ ide o používania navrhované žiadateľmi. Spravodajský členský štát predložil Komisii 30. novembra 2005 návrh hodnotiacej správy týkajúcej sa pinoxadenu a 25. októbra 2006 návrh hodnotiacej správy týkajúcej sa meptyldinokapu.
            
         
               (6)
            
            
               Po predložení návrhov hodnotiacich správ spravodajským členským štátom sa uznalo za potrebné požiadať žiadateľov o ďalšie informácie a spravodajské členské štáty o preskúmanie týchto informácií a predloženie ich posúdenia. Z toho dôvodu naďalej prebieha preskúmanie dokumentácií a predmetné hodnotenie nebude možné uzavrieť v časovom rámci stanovenom v smernici 91/414/EHS v spojení s vykonávacím rozhodnutím Komisie 2012/191/EÚ (5).
            
         
               (7)
            
            
               Keďže sa na základe vyhodnocovania doteraz nezistili žiadne dôvody na bezprostredné obavy, v súlade s ustanoveniami článku 8 smernice 91/414/EHS by sa členským štátom malo umožniť predĺženie dočasných autorizácií udelených pre prípravky na ochranu rastlín obsahujúce príslušné účinné látky na obdobie 24 mesiacov s cieľom umožniť, aby sa pokračovalo v preskúmavaní dokumentácie. Predpokladá sa, že proces hodnotenia a rozhodovania v súvislosti s rozhodnutím o možnom schválení v súlade s článkom 13 ods. 2 nariadenia (ES) č. 1107/2009, pokiaľ ide o pinoxaden a meptyldinokap, sa ukončí do 24 mesiacov.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Členské štáty môžu predĺžiť platnosť dočasných autorizácií týkajúcich sa prípravkov na ochranu rastlín s obsahom látok pinoxaden a meptyldinokap na obdobie končiace najneskôr 31. mája 2016.
   Článok 2
   Toto rozhodnutie stráca účinnosť 31. mája 2016.
   Článok 3
   Toto rozhodnutie je určené členským štátom.
   
      V Bruseli 15. mája 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. EÚ L 309, 24.11.2009, s. 1.
   
      (3)  Rozhodnutie Komisie 2005/459/ES z 22. júna 2005, ktorým sa v zásade uznáva úplnosť dokumentačného súboru údajov, predloženého na podrobné preskúmanie s cieľom možného zaradenia pinoxadenu do prílohy I k smernici Rady 91/414/EHS (Ú. v. EÚ L 160, 23.6.2005, s. 32).
   
      (4)  Rozhodnutie Komisie 2006/589/ES z 31. augusta 2006, ktorým sa v zásade uznáva úplnosť dokumentačných súborov údajov predložených na podrobné preskúmanie v záujme možného zaradenia aviglycínu HCl, mandipropamidu a meptyldinokapu do prílohy I k smernici Rady 91/414/EHS (Ú. v. EÚ L 240, 2.9.2006, s. 9).
   
      (5)  Vykonávacie rozhodnutie Komisie 2012/191/EÚ z 10. apríla 2012, ktorým sa členským štátom umožňuje predĺžiť dočasné autorizácie udelené v prípade nových účinných látok amisulbróm, chlorantraniliprol, meptyldinokap, pinoxaden, tiosíran strieborný a tembotrión (Ú. v. EÚ L 102, 12.4.2012, s. 15).